EKSKURZIJA 2024.

 Naš život je knjiga koju svakim novim danom sami pišemo. U toj knjizi biće mnogo stvari kojih ćemo se prisjećati s osmijehom na licu, a jedna od njih je zasigurno srednjoškolska ekskurzija. Tih deset dana su mnogima od nas potpuno preokrenuli život i učinili da se osjećamo kao nikad ranije jer putovanja i upoznavanje novog i drugačijeg su nešto što svi volimo.

 17. maja krenuli smo iz Sarajeva prema ciljanom odredištu, a svakim novim pređenim kilometrom postajali smo sve uzbuđeniji. Noćna vožnja kroz Hrvatsku i dio Slovenije obilježila je početak našeg putovanja. Ujutro nas je dočekala sunčana Italija i svojom bogatom historijom i neobičnim znamenitostima osvojila naša srca. Taj dan nam je protekao obilazeći nekadašnju kraljicu trgovine, Veneciju, do koje smo stigli krstarenjem, baš kao pravi avanturisti. U Veneciji smo obišli Duždevu palaču, Trg sv. Marka, Prokurative, Zvonik Bazilike sv. Marka, Most uzdisaja i posebno predivnu, Santa Maria de la Salute. Slušajući zanimljive priče vodiča koji su nas pratili na ovom pohodu, upoznali smo se i s mjestom Bussolengo u kojem smo odsjeli jednu večer. Sutradan smo krenuli prema Veroni, malom i ušuškanom gradiću čija se posebnost može opisati spomenom Trga Erbe, Trga Bra, Danteovog spomenika, Arene i Julijine kuće, što za one koji vole književnost zaista ima riječima neopisivu čar. Navečer nas je dočekao glamurozni Monako s Kneževom palačom, mnoštvo nezamislivo skupih nekretnina i automobila, najpoznatije kockarnice na svijetu i filmski život bogataša. Tamo se svako od nas barem na jedan tren osjetio dijelom tog luksuznog života. Još pod uticajem viđenog i doživljenog, uputili smo se prema granici sa Španijom. Ta blagonaklona država na zapadu Evrope dočekala nas je raširenih ruku pa smo se zajedno s profesorima i vodičima uputili istražiti je. U narednim danima obišli smo Barselonu koja je poseban utisak ostavila na ljubitelje arhitekture svojim građevinama poput Sagrada Familie i drugih Gaudijevih projekata. Za one koji ipak više vole sport, vrata nam je otvorio i hram fudbala, stadion Camp Nou. Stigavši na Brdo MonŽuik, imali smo utisak da Barselonu držimo na dlanu zbog pogleda koji se pružao na svaku njen dio. PortAventura, zabavni park u kojem smo imali priliku iskusiti adrenalinske atrakcije i uživati u kreativnim djelima ljudskog uma obilježio je šesti dan ovog nezaboravnog iskustva. Tokom boravka u Lloret de Maru, svaku noć smo proveli u diskoteci i potpuno se prepustili muzici i društvu. Nakon predivna i nezaboravna četiri dana u Španiji, bilo je vrijeme krenuti u pravcu Azurne obale. Obišli smo Cannes i filmski festival koji nas je posjetio na onaj naš, sarajevski. Otmjene Francuskinje i Francuzi zaista su onakvi kakve ih i zamišljamo, s mnogo stila i opuštenosti. Poslije večernje vožnje koja je za nas trajala poprilično kratko, osvanuli smo u Riminiju i vrata svoga doma ponovo nam je otvorila Italija. Uživali smo u pjeskovitoj plaži i laganom suncu i tako sretni dočekali sljedeće jutro kada smo se oprostili od ove predivne mediteranske države.

 Uz dobru atmosferu i pjesmu u autobusu prelazili smo kilometar po kilometar ostavljajući iza sebe šest posjećenih država i bezbroj doživljenih emocija. I konačno, 26. maja oko ponoći, dočekalo nas je Sarajevo koje je bilo naša početna i krajnja destinacija. Osvrćući se iza sebe, shvatamo koliko smo sretni jer imamo jedni druge, a ono što je proizašlo iz toga su nova, cjeloživotna prijateljstva, a za neke od nas i iskrene, mladalačke ljubavi. I tako se deset dana pretvorilo u nekoliko trenutaka u našim mislima, nekoliko izgovorenih rečenica i bezbroj predivnih uspomena u memoarima našeg sjećanja.

Nejra Hasanović

Esma Gradišić